
BIROUL PERMANENT

AL

CAMEREI DEPUTAŢILOR



Vă înaintăm, alăturat, Raportul asupra propunerii legislative privind încheierea de contracte individuale pentru consumurile de apă rece, apă caldă menajeră, căldură şi gaz metan din clădiri colective, transmisă cu adresa nr.625 din 19 noiembrie 2003, înregistrată sub nr.23/228 din 20 noiembrie 2003.
PREŞEDINTE,

István Antal

             Nr.23/228/2003

RAPORT
asupra propunerii legislative privind încheierea de contracte individuale pentru consumurile de apă rece, apă caldă menajeră, căldură şi gaz metan din clădiri colective


În conformitate cu prevederile art.89 din Regulamentul Camerei Deputaţilor, Comisia pentru industrii şi servicii a fost sesizată, spre dezbatere şi avizare în fond, cu propunerea legislativă privind încheierea de contracte individuale pentru consumurile de apă rece, apă caldă menajeră, căldură şi gaz metan din clădiri colective, transmisă cu adresa nr.625 din 19 noiembrie 2003, înregistrată sub nr.23/228 din 20 noiembrie 2003.



La întocmirea prezentului raport comisia a avut în vedere:



- avizul nr.1595 din 17 noiembrie 2003 al Consiliului Legislativ;



- punctul de vedere al Guvernului nr.3475/19.10.2004;


- avizul nr.26/1572 din 26 noiembrie 2003 al Comisiei pentru administraţie publică, amenajarea teritoriului şi echilibru ecologic.


Prin iniţiativa legislativă parlamentară se urmăreşte instituirea obligaţiei încheierii de contracte individuale între furnizorii de utilităţi şi proprietarii din clădirile colective, achiziţionarea şi montarea contoarelor care înregistrează consumurile individuale intrând în sarcina furnizorilor.



Aceste măsuri vor conduce, în opinia iniţiatorilor, la scăderea cheltuielilor de întreţinere, locatarii nemaifiind obligaţi să suporte costul pierderilor de pe reţea.



În raport de obiectul şi conţinutul său, proiectul de lege face parte din categoria legilor ordinare.


Potrivit prevederilor art.60 din Regulamentul Camerei Deputaţilor, membrii comisiei au examinat acest proiect de lege în şedinţa din 9 noiembrie 2004.



La lucrări au fost prezenţi 17 deputaţi din totalul de 23 de membri ai comisiei.



În urma dezbaterii, comisia a hotărât, cu unanimitate de voturi, să propună plenului Camerei Deputaţilor respingerea propunerii legislative privind încheierea de contracte individuale pentru consumurile de apă rece, apă caldă menajeră, căldură şi gaz metan din clădiri colective, deoarece:



1. Guvernul a luat măsuri cu privire la reducerea cheltuielilor de întreţinere pentru apartamentele la care furnizarea utilităţilor se face prin sisteme publice de alimentare cu energie termică, apă gaze, etc., iar pentru furnizarea şi facturarea consumurilor de energie termică pentru încălzire şi apă caldă menajeră, respectiv gaze naturale, există numeroase acte normative specifice.



2. Potrivit art.2 şi art.3 din Hotărârea Guvernului nr.348/1993, furnizarea apei se efectuează pe bază de contract între unităţile de distribuţie locale şi consumatori, care cuprinde condiţiile privind sistemele de evidenţă a consumurilor de apă care se determină cu ajutorul sistemelor de măsurare prin care se asigură contorizarea cantităţilor livrate în vederea facturării.



3. Propunerea legislativă ridică numeroase probleme de natură tehnică, juridică şi comercială, respectiv:



- trecerea în domeniul public al unităţilor administrativ-teritoriale a instalaţiilor de alimentare cu apă, energie termică şi canalizare aflate în proprietatea comună a asociaţiilor de proprietari/locatari, din imobilele de tip condominiu;



- identificarea surselor de finanţare pentru înlocuirea acestor instalaţii din subsolurile şi spaţiile comune aferente blocurilor, pentru cel puţin 80% din fondul locativ existent;



- includerea în structura tarifului a acestor cheltuieli de reabilitare şi implicit creşterea semnificativă a preţului de furnizare a energiei termice la populaţie.

                     PREŞEDINTE,                                       SECRETAR,
                       István Antal                                         Aurelia Vasile
Expert,

Silvia Vlăsceanu

